
	[bookmark: nev]TAKÁCS PÉTER
takacspeter0822@gmail.com
biológia-angol szakos középiskolai tanár
Osztatlan, 12. félév
Eötvös Loránd Tudományegyetem
Berzsenyi Dániel Pedagógusképző Központ
	
[bookmark: _GoBack]






Témavezetők:
	Dr. habil. Gyurácz József
főiskolai tanár, ELTE BDPK

	Dr. Erdélyi Károly
tudományos főmunkatárs,  HUN-REN Állatorvostudományi Kutatóintézet




Két parazita atkafaj vizsgálata hazai énekesmadarakon

Kulcsszavak: paraziták; atka
Dolgozatom két, Magyarországon kevéssé ismert madárparazita atka, a Harpirhynchus dusbabeki és a Blankaartia acuscutellaris interdiszciplináris vizsgálatát mutatja be. A kutatás célja az élősködők gazdaspektrumának és prevalenciájának feltérképezése volt a hazai madárfaunában. A terepi adatgyűjtésünk 2022 és 2024 között zajlott a Fertő-Hansági Nemzeti Parkban, valamint országszerte önkéntes madárgyűrűzők által. A vizsgálati időszakunk alatt 32 madárfaj 1949 egyedét sikerült befognunk.
A Harpirhynchus dusbabekit először észleltük Magyarországon, elsősorban barkóscinegén, de három új gazdafajjal (fülemülesitke, széncinege, csíz) bővítettük az ismert gazdaspektrumot. Az atka jelenléte a madarak bőrén cisztaszerű elváltozásokat okozott, amelyekben mind felnőtt, mind lárvastádiumban lévő egyedeket azonosítottunk. Ez utóbbi különösen jelentős, mivel a nemzetközi szakirodalomban a H. dusbabeki lárváinak morfológiai leírása eddig nem történt meg. A vizsgálati időszak alatt ezen atkafajt sporadikus előfordulás jellemezte.
A Blankaartia acuscutellaris gazdaspektruma szélesebb, kutatásunk során 15 hazai madárfaj bizonyult fogékonynak a fertőzésre, ebből nyolc fajt e vizsgálat azonosított először gazdafajként. Ezen ízeltlábú legmagasabb prevalenciáját a barkóscinegék körében tapasztaltuk, különösen fiatal egyedek körében (63%). Ez a fokozott expozíció az élősködővel szoros összefüggésben állhat a juvenilis madarak viselkedési és ökológiai jellemzőikkel, például csoportos táplálkozásukkal és vizes élőhelyekhez való kötődésükkel.
A filogenetikai elemzés során a Blankaartia acuscutellaris magyar és szlovák populációinak COX1 génszekvenciái közötti nagyfokú hasonlóságot mutattunk ki, míg az ázsiai minták jól elkülönülő klasztert alkottak. Ez a földrajzi elkülönülés az allopatrikus fajképződés lehetőségére utalhat.
Összességében a dolgozat új tudományos eredményeket szolgáltatott a vizsgált atkafajok hazai elterjedéséről és gazdaspektrumáról. E vizsgálat alapján számos új kutatási irány is körvonalazódott, például a B. acuscutellaris vektorszerepének és a paraziták szezonális dinamikájának további feltérképezése.



